琵琶行

白居易

元和十年，余左遷九江郡司馬。明年秋，送客湓浦口，聞舟中夜彈琵琶者。聽其音，錚錚然有京都聲。問其人，本長安倡女，嘗學琶琵於穆、曹二善才。年長色衰，委身為賈人婦。遂命酒使快彈數曲。曲罷憫然。自敘少小時歡樂事，今漂淪憔悴，轉徙於江湖間。余出官二年，恬然自安，感斯人言，是夕始覺有遷謫意。因為長句，歌以贈之。凡六百一十六言，命曰《琵琶行》。

潯陽江頭夜送客，楓葉荻花秋瑟瑟。主人下馬客在船，舉酒欲飲無管絃；醉不成歡慘將別，別時茫茫江浸月。忽聞水上琵琶聲，主人忘歸客不發。尋聲闇問彈者誰？琵琶聲停欲語遲。移船相近邀相見，添酒回燈重開宴。千呼萬喚始出來，猶抱琵琶半遮面。轉軸撥絃三兩聲，未成曲調先有情。絃絃掩抑聲聲思，似訴平生不得志。低眉信手續續彈，說盡心中無限事，輕攏慢撚抹復挑，初為《霓裳》後《六么》。大絃嘈嘈如急雨，小絃切切如私語；嘈嘈切切錯雜彈，大珠小珠落玉盤。間關鶯語花底滑，幽咽泉流水下灘。水泉冷澀絃凝絕，凝絕不通聲漸歇。別有幽愁闇恨生，此時無聲勝有聲。銀缾乍破水漿迸，鐵騎突出刀鎗鳴，曲終收撥當心畫，四絃一聲如裂帛。東船西舫悄無言，唯見江心秋月白。沈吟放撥插絃中，整頓衣裳起斂容。自言本是京城女，家在蝦蟆陵下住。十三學得琵琶成，名屬教坊第一部；曲罷長教善才服，粧成每被秋娘妬。五陵年少爭纏頭，一曲紅綃不知數。鈿頭銀篦擊節碎，血色羅裙翻酒污。今年歡笑復明年，秋月春風等閒度。弟走從軍阿姨死，暮去朝來顏色故，門前冷落鞍馬稀，老大嫁作商人婦！商人重利輕別離，前月浮梁買茶去，去來江口守空船，遶船明月江水寒。夜深忽夢少年事，夢啼粧淚紅闌干！我聞琵琶已歎息，又聞此語重唧唧！同是天涯淪落人，相逢何必曾相識！我從去年辭帝京，謫居臥病潯陽城；潯陽地僻無音樂，終歲不聞絲竹聲。住近湓江地低濕，黃蘆苦竹遶宅生。其間旦暮聞何物？杜鵑啼血猿哀鳴。春江花朝秋月夜，往往取酒還獨傾，豈無山歌與村笛，嘔啞嘲哳難為聽。今夜聞君琵琶語，如聽仙樂耳暫明。莫辭更坐彈一曲，為君翻作琵琶行。感我此言良久立，卻坐促絃絃轉急。淒淒不似向前聲，滿座重聞皆掩泣。座中泣下誰最多？江州司馬青衫濕！

朗讀小提示︰

這是一首長篇敘事詩。詩中既描寫景物和音樂，又敘事抒懷。作品的語言生動，凝煉優美，易於誦讀，如「千呼萬喚始出來，猶抱琵琶半遮面」，「別有幽愁闇恨生，此時無聲勝有聲」，「同是天涯淪落人，相逢何必曾相識」等，是很適合朗讀的。

除了小序，全詩可以分為四個段落，每個段落中又可以分為若干層次。各個段落由於內容情感的變化，速度和語調也會有所不同，讀的時候需要注意︰

1. 「潯陽江頭夜送客……猶抱琵琶半遮面」︰寫送客偶遇，發現音樂聲，相邀見面。先是送客，有些落寞，情緒低落，朗讀時語調下抑，節奏稍慢；聽到音樂時，興奮相邀，朗讀時節奏轉快，語調上揚。
2. 「轉軸撥絃三兩聲……唯見江心秋月白」︰聚焦描寫琵琶彈奏的精妙。朗讀時快慢、高低、輕重、停連要隨着琵琶彈奏的節奏而變化。
3. 「沈吟放撥插絃中……夢啼妝淚紅闌干」︰琵琶女自敘身世。朗讀時用柔和的語調，中速，語調的抑揚隨敘述內容的悲、喜而變化。
4. 「我聞琵琶已歎息……江洲司馬青衫濕」︰作者自敘，感懷身世，表現「同是天涯淪落人」的感慨。朗讀時語調柔和，中速稍慢。

（本詩朗讀配樂為《春江花月夜》）